आधिकारिक आंकड़ों के अनुसार, राजधानी दिल्ली में कचरे के संग्रह की वार्षिक क्षमता 83 प्रतिशत है, यानी नगरपालिका द्वारा इतना अपशिष्ट एकत्रित किया जाता है और लैंडफिल में ले जाया जाता है। लेकिन, सर्वेक्षण में कचरे को एकत्र करने की क्षमता विभिन्न इलाकों में अलग-अलग पाई गई। इसका संबंध आर्थिक स्थिति से भी है। सर्वेक्षण के अनुसार, निम्न आय वर्ग वाले इलाकों में यह क्षमता 67 प्रतिशत है, जबकि उच्च आय वाले क्षेत्रों में 99 प्रतिशत तक है। उच्च आय वर्ग की कॉलोनियों में डोर-टू-डोर कचरा इकट्ठा करने की सुविधा है और साथ ही कचरा संग्रह केंद्रों और म्युनिसिपल कर्मचारियों की उपलब्धता भी अच्छी है। हालांकि कम आय वर्ग वाले क्षेत्रों में इन सुविधाओं की काफी कमी है।